VEJEN: E20-motorvejen mellem afkørsel 69 Brørup og afkørsel 70 Holsted var mandag aften fra klokken 19 til klokken 20.30 spærret i vestgående retning på grund af en politiefterforskning.

- Vi har hunde derude, fordi vi har mistanke om, at der er blevet smidt noget fra en bil under forbikørsel, fortalte vagtchef Erik Lindholdt hos Syd- og Sønderjyllands Politi ved 19.30-tiden og understregede, at der ikke var tale om et muligt stenkast fra en bro.

JydskeVestkystens journalist Steen Rasmussen var på stedet og kunne fortælle, at søgningen primært rettede sig mod et område omkring en kilometer øst for Holsted-afkørslen.

Klokken 20.30 bekræftede vagtchefen, at afspærringen var ophævet.

I første omgang ville vagtchefen ikke fortælle, om der var fundet noget under efterforskningen på stedet.